Yewîya Neteweyîye ya kurdan ser o temsîlkarî û îdarekarê partîyanê kurdan wextêkê dergî ra nata munaqeşe kenê. Serekê Pêroyî yê Partîya Komunuste ya Kurdîstanî (KKP) Sînan Çîftyurekî derheqê girîngî û xebatanê Yewîya Neteweyî ya kurdan de qisey kerd. Çîftyurekî ard ziwan ke seba ke Kurdîstan ame îşxalkerdene û şar binê tedayan de yo heta nika kurdî nêbîyî yew.
'Ganî armancê yewîye bibo'
Çîftyurekî eşkera kerd ke yewîye seba şarê Kurdîstanî û sîyasetê kurdî zaf girîng a û vat: ''Rojhelatê Kurdîstanî de waştişê neteweyê demokratîkî û estbîyayîşê kurdan yenê çinkerdene. No seba ke ma bibê yew semedo verên o. Ma sey partîye bi nê hawayî ewnîyenê yewîya neteweyîye. Ganî hînî partîyê kurdan nakokî û meseleyanê zereyî bidê hetêk û berê yew ca. Ma mecbur ê ke bibê cewabê şarê xo. Ganî armanc yewîye bibo.
Wexto ke babete kurd biba pêro îşxalkerî kardê xo tûj kenê û kurdan ser polîtîka kenê. Her çar dewletê îşxalkerî zî wazenê ke destkewteyanê kurdan çin bikerê. Ma pêroyînan ceribnayîşo yewîn Kerkûk de, Koman de dî û ma ewro zî Serêkanîyê de vînenê. No zî benga sîyasetê kurdan dano ke kom bibo û yewîya xo awan bikero.Ganî ma yewîya xo vera hêrişanê zereyî û teberî xurt û bihêz bikerê. Ganî çar parçeyanê Kurdîstanî de zî ma menfaatanê kurdî bivejê vernî. Siba beno ke erey o ganî ma cade yewîya xo awan bikerê û waştişê şarê kurdî bîyarê ca.
Ma nameyê xo kerd pa: Xabata Îtîfaqê Kurdîstanî. Seba îtîfaqêkê mendeyî ma pêro hewes kenê û ma qerardar ê. Ganî ma sey 10 partîyan xetanê hemparan eşkera bikerê û înan ser o xebate bikerê. Amed de seba xebata yewîya neteweyîye ma komxebatêke serûber kerde, ma di komîsyonî awan kerdî û zaf xebatî zî dayî xo verî. Ganî ma lingê nê îtîfaqî xurt bikerê û ganî pêro partî û rêxistinanê xo tewrê ci bikerê.''
